སྲིད་ཞིའི་འཇིག་རྟེན་ཀུན་ཏུ་གང་གི་མཐུ། །མཁའ་ལྟར་ཡོངས་ཁྱབ་བསླུ་མེད་སྐྱབས་ཀྱི་ཕུལ། །ཐོག་མཐའ་བར་དུ་དགེ་བའི་མཆོག་གསུམ་གྱིས། །སྨོན་པའི་དོན་ཀུན་འགྲུབ་པའི་དགེ་ལེགས་སྩོལ། །བློ་བཟང་བསྟན་པ་མ་ལ་ཡར་སྐྱེས་ནས། །སྙན་གྲགས་དྲི་བསུང་སྤྲོ་བའི་དཔག་བསམ་ཤིང་། །མཁས་བཙུན་དཔལ་ལྡན་བཟང་པོའི་མེ་ཏོག་གིས། །རབ་མཛེས་འདྲེན་མཆོག་དམ་པ་དེང་འདིར་དགོངས། །མགོན་ཁྱོད་སྔོན་ཚེ་ཐུགས་བསྐྱེད་དམ་བཅས་བཞིན། །ཞིང་འདིར་རྣམ་དཀར་མཛད་པ་མཐར་ཕྱིན་ནས། །དག་པའི་ཞིང་དུ་གཤེགས་པའི་ཚུལ་བསྟན་ཀྱང་། །སླར་ཡང་སྤྲུལ་སྐུའི་ཞལ་བཟང་བསྟན་དུ་གསོལ། །བདག་ཅག་ཉམ་ངའི་གཡང་སར་དམིགས་བུ་ཡིས། །བོར་བའི་དམུས་ལོང་ཇི་བཞིན་ཉམ་ཐག་ཅིང་། །མགོན་སྐྱབས་བྲལ་བའི་ངང་ཚུལ་འདི་(འདིར)དགོངས་ནས། །འཁྲུལ་བྲལ་སྤྲུལ་སྐུའི་བཀོད་པ་མྱུར་དུ་སྟོན། །རིང་མིན་བདག་ཅག་དད་པའི་ཤར་རིའི་རྩེར། །ཡང་སྲིད་ཟླ་བ་གསར་བ་མྱུར་ཤར་ཏེ། །ཕན་བདེའི་ཀུ་མུད་བཞད་པའི་དགའ་སྟོན་ལ། །ཀུན་དགའི་འཛུམ་དཀར་སྤྲོ་བཞིན་ལོངས་སྤྱོད་ཤོག །ཅེས་བསྟན་འགྲོའི་དཔལ་མགོན་དམ་པར་གྱུར་པ་ཨེར་ཏེ་ནི་ཏཱ་ལའི་ཧུ་ཐོག་ཐུ་རིན་པོ་ཆེ་བློ་བཟང་སྙན་གྲགས་མཁས་བཙུན་དཔལ་བཟང་པོའི་སྤྲུལ་སྐུ་མྱུར་འབྱོན་གྱི་བདེན་ཚིག་འདི་ནི། དེ་ཉིད་ཀྱི་དབོན་པོ་བི་ལིག་ཐུ་དར་ཧན་རབ་འབྱམས་པ་ནོར་བཟང་རྒྱ་མཚོ་དང་། ཨེར་ཏེ་ནི་ཨེར་ཁེ་རབ་འབྱམས་པ་གཉིས་ཀྱིས་དངུལ་སྲང་གང་ཁ་བཏགས་བཅས་བསྐུལ་ངོར། ༸བཙུན་པ་དཀོན་མཆོག་འཇིགས་མེད་དབང་པོས་རྩེ་ཆུའི་འགྲམ་དུ་སྦྱར་བའོ།། །།